የሶህዴፓ 10ኛ መደበኛ ድርጅታዊ ጉባዔ ተጀመረ
"ሁለንተናዊ ለውጥ ለክልሉ ልማት፣ ፍትህና አንድነት" በሚል መሪ ቃል የሶማሌ ህዝቦች ዴሞክራሲያዊ ፓርቲ (ሶህዴፓ) 10ኛ መደበኛ ድርጅታዊ ጉባዔ በጅግጅጋ ከተማ በመካሄድ ላይ ነው፡፡በጉባኤው ከሁሉም የአጋርና እህት ድርጅት ተወካዮች የተገኙ ሲሆን ከሶማሌ ላንድና ጅቡቲ የገዢው ፓርቲ ተወካዮች ተገኝተዋል፡፡ጉባኤውን በንግግር የከፈቱት የሶህዴፓ ሊቀመንበር አቶ አህመድ ሽዴ የክልሉን የሁለት አስርት ዓመታት ጉዞን አስመልክቶ የተከናወኑ ተግባራትን በመጥቀስ በተለይም በድርጅቱ ከአንድ ዓመት ወዲህ ከፍተኛ የሆነ መስዋዕትነት የከፈለበት ትግል ካካሄደ በኋላ የሚካሄድ በመሆኑ ጉባኤውን ለየት ያደርገዋል ብለዋል፡፡ጉባኤው በዋናነት የሚመለከታቸውን ጉዳዮች የጠቀሱት ሊቀመንበሩ በክልሉ አመራር ሽግሽግ እንደሚኖርና ይህም በዕውቀት የተመሰረተ ሆኖ እንደሚካሄድ ገልጸዋል፡፡በክልሉ የሴቶች የአመራርነት ሚና በሚፈለገው ልክ እንዳልሆነና ሴቶችን ወደ አመራርነት ለማምጣት በጉባኤው ጥረት እንደሚደረግም አክለዋል፡፡በሌላ በኩል አሁን ላይ በክልሉ እየተስተዋለ ያለውን ሰላምና መረጋጋት ወደ ላቀ ደረጃ ለማሸጋገርና የተጀመረውን ሪፎርም አጠናክሮ ለማስቀጠል ሶህዴፓ አጠናክሮ እንደሚሰራም ተናግረዋል፡፡የክልሉን ሰላም፣ ልማትና ዴሞክራሲ ለማዘመንና ለማሳደግ በትኩረት እንደሚሰራም ተገልጿል፡፡